b'\n_START_ARTICLE_\nEx\xc3\xa8rcit Roig\n_START_SECTION_\nCreaci\xc3\xb3\n_START_PARAGRAPH_\nEn aquells moments, l\'Ex\xc3\xa8rcit Imperial Rus estava en un estat de col\xc2\xb7lapse. El 23% de la poblaci\xc3\xb3 masculina de l\'Imperi Rus havia estat mobilitzada, en total uns 19 milions d\'homes. Per\xc3\xb2 la majoria d\'aquests no estaven equipats amb cap mena d\'armament i tenien papers de suport mantenint les l\xc3\xadnies de comunicaci\xc3\xb3 i les zones de base. El general tsarista Nikolai Dukhonin, estim\xc3\xa0 que hi havia 2 milions de desertors, 1,8 milions de morts, 5 milions de ferits i 2 milions de presoners. Estim\xc3\xa0 que el total de tropes disponibles era d\'uns 10 milions d\'homes._NEWLINE_L\'Ex\xc3\xa8rcit Roig va ser creat el 28 de gener de 1918 pel Consell de Comissaris del Poble. En principi, el van integrar volunt\xc3\xa0riament els camperols i obrers comunistes. Tots els ciutadans de la Rep\xc3\xbablica Russa que tinguessin un m\xc3\xadnim de 18 anys eren elegibles. El seu paper espec\xc3\xadfic era la defensa de les fites de la Revoluci\xc3\xb3 d\'Octubre de 1917, el poder sovi\xc3\xa8tic i el Socialisme. L\'allistament era condicional sobre les garanties donades per un comit\xc3\xa8 militar o civil que estigui en funcionament en territori sovi\xc3\xa8tic o pel Partit o pels comit\xc3\xa8s dels sindicats, o, en casos extrems, avalat per dues persones que pertanyessin a una d\'aquestes organitzacions. Si una unitat sencera volia unir-se a l\'Ex\xc3\xa8rcit Roig, seria necess\xc3\xa0ria una garantia col\xc2\xb7lectiva i el vot afirmatiu de tots els seus membres._NEWLINE_El Consell de Comissaris del Poble es nomen\xc3\xa0 a si mateix cap suprem de l\'Ex\xc3\xa8rcit Roig, delegant el comandament immediat i la seva administraci\xc3\xb3 al Comissariat d\'Afers Militars i al Col\xc2\xb7legi Especial de Totes les R\xc3\xbassies. Nikolai Krilenko era el Comandant en Cap Suprem, amb Aleksandr Mianikian com el seu adjunt. Pavel Dibenko i Nikolai Podvoiski eren els Comissaris per la Guerra i la Flota. Proxian, Smoiski, i Steinbertg tamb\xc3\xa9 eren Comissaris del Poble espec\xc3\xadfics, amb Vladimir Bont-Bruievitx del Bur\xc3\xb3 de Comissaris._NEWLINE_En una reuni\xc3\xb3 conjunta dels Bolxevics i dels Revolucionaris Socialistes d\'Esquerra celebrada el 22 de febrer de 1918, Krilenko remarc\xc3\xa0: "No tenim ex\xc3\xa8rcit. Els soldats estan desmoralitzats i fugen enmig del p\xc3\xa0nic tot just veuen apar\xc3\xa8ixer per l\'horitz\xc3\xb3 un casc alemany, abandonant la seva artilleria, els seus combois i tot el material de guerra a un enemic que avan\xc3\xa7a triomfant. Les unitats de la Gu\xc3\xa0rdia Roja s\xc3\xb3n esclafades al costat com mosques. No podem resistir l\'enemic; nom\xc3\xa9s signar immediatament una pau ens salvar\xc3\xa0 de la destrucci\xc3\xb3."\n_START_SECTION_\nDesenvolupament doctrinal a les d\xc3\xa8cades de 1920 i 1930\n_START_PARAGRAPH_\nDespr\xc3\xa9s de quatre anys de guerra, la derrota del general Wrangel al sud permet\xc3\xa9 la fundaci\xc3\xb3 de la Uni\xc3\xb3 de Rep\xc3\xbabliques Socialistes Sovi\xc3\xa8tiques el 1922. L\'historiador John Erickson d\xc3\xb3na la data de l\'1 de febrer de 1924, quan Mikha\xc3\xafl Frunze esdevingu\xc3\xa9 Cap de l\'Estat Major de l\'Ex\xc3\xa8rcit Roig, com l\'embri\xc3\xb3 de l\'Estat Major General, que dominaria la planificaci\xc3\xb3 i les operacions de la milit\xc3\xa0ria sovi\xc3\xa8tica. L\'1 d\'octubre de 1924, els membres de l\'Ex\xc3\xa8rcit Roig disminu\xc3\xafren a 530.000. L\'article Divisions de la Uni\xc3\xb3 Sovi\xc3\xa8tica 1917-1945 detalla les formacions de l\'Ex\xc3\xa8rcit Roig en aquella \xc3\xa8poca._NEWLINE_Als anys 1919\xe2\x80\x931939, els te\xc3\xb2rics militars sovi\xc3\xa8tics, encap\xc3\xa7alats pel mariscal Mikha\xc3\xafl Tukhatxevski, desenvoluparen la doctrina de les operacions en profunditat, una conseq\xc3\xbc\xc3\xa8ncia directa de la seva experi\xc3\xa8ncia durant la Guerra Civil i la Guerra polonesosovi\xc3\xa8tica: per assolit la vict\xc3\xb2ria, les operacions profundes comprenien diverses maniobres simult\xc3\xa0nies a nivell de Cos i Ex\xc3\xa8rcit actuant en paral\xc2\xb7lel a trav\xc3\xa9s de la profunditat de les forces terrestres enemigues, induint a errors defensius catastr\xc3\xb2fics. La doctrina de batalla en profunditat es recolzava en els aven\xc3\xa7os en l\'aviaci\xc3\xb3 i els blindats amb l\'esperan\xc3\xa7a que la guerra de maniobres oferia velocitat, efici\xc3\xa8ncia i una vict\xc3\xb2ria decisiva. El mariscal Tukhatxevski afirm\xc3\xa0 que la guerra a\xc3\xa8ria havia de ser emprada contra objectius m\xc3\xa9s enll\xc3\xa0 de l\'abast de la infanteria, l\'artilleria i altres armes. Per assolir el m\xc3\xa0xim efecte t\xc3\xa0ctic, l\'aviaci\xc3\xb3 havia de ser emprada en massa, concentrada en el temps i l\'espai, contra objectius de la m\xc3\xa0xima import\xc3\xa0ncia t\xc3\xa0ctica._NEWLINE_La doctrina de les Operacions Profundes de l\'Ex\xc3\xa8rcit Roig va ser expressada formalment per primera vegada a les Regulacions de Camp de 1929, i codificada a les Regulacions Provisionals de Camp de 1936 (PU-36). La Gran Purga de 1937-39 elimin\xc3\xa0 molts oficials de l\'Ex\xc3\xa8rcit Roig, entre ells al mateix Tukhatxevski i a diversos dels seus seguidors, i la doctrina va ser abandonada. Aix\xc3\xad doncs, aquesta doctrina no va ser emprada a la batalla del llac Khasan el 1938 ni a la batalla de Khalkhin Gol el 1939, en els principals combats fronterers amb l\'Ex\xc3\xa8rcit Imperial Japon\xc3\xa8s. No va ser fins a la Segona Guerra Mundial en qu\xc3\xa8 s\'us\xc3\xa0 la doctrina de les operacions profundes._NEWLINE_La Gran Purga de 1936-37 no va ser l\'\xc3\xbanica Purga que afect\xc3\xa0 l\'Ex\xc3\xa8rcit Roig. S\'estava portant a terme una nova purga de l\'Ex\xc3\xa8rcit Roig el 1941 poc abans de l\'atac alemany.\n_START_SECTION_\nDespr\xc3\xa9s de la Gran Guerra Patri\xc3\xb2tica\n_START_PARAGRAPH_\nAl final de la Gran Guerra Patri\xc3\xb2tica, l\'Ex\xc3\xa8rcit Roig tenia unes 500 divisions de fusellers i unes 50 divisions cuirassades. La seva experi\xc3\xa8ncia de guerra don\xc3\xa0 als sovi\xc3\xa8tics tal fe en les tropes blindades que no es redu\xc3\xad el nombre de divisions cuirassades, mentre que les divisions d\'infanteria van ser retallades en uns dos ter\xc3\xa7os. Els Cossos Cuirassats del darrer per\xc3\xadode de la guerra van ser convertits en divisions cuirassades, i des de 1957 les divisions de fusellers van ser convertides en divisions de fusellers motoritzades. Aquestes tenien 3 regiments de fusellers motoritzats i un regiment cuirassat, amb un total de 10 batallons de fusellers motoritzats i sis batallons cuirassats; mentre que a les divisions cuirassades la proporci\xc3\xb3 es revertia._NEWLINE_El Mariscal de la Uni\xc3\xb3 Sovi\xc3\xa8tica Gueorgui J\xc3\xbakov esdevingu\xc3\xa9 Cap de les Forces Terrestres Sovi\xc3\xa8tiques al mar\xc3\xa7 de 1946, per\xc3\xb2 al juliol va ser substitu\xc3\xaft pel Mariscal Ivan Koniev, que romangu\xc3\xa9 al c\xc3\xa0rrec fins al 1950, quan el c\xc3\xa0rrec va ser abolit durant 5 anys, un forat organitzatiu que "probablement va ser associat en certa manera amb la Guerra de Corea". Entre 1945 i 1948, les Forces Armades Sovi\xc3\xa8tiques van ser redu\xc3\xafdes d\'11,3 milions a 2,8 milions de membres, una desmobilitzaci\xc3\xb3 controlada primer, incrementant el nombre de districtes militars a 33, sent redu\xc3\xafts a 21 al 1946._NEWLINE_Per establir i assegurar els interessos geopol\xc3\xadtics sovi\xc3\xa8tics a l\'Europa Oriental, les tropes de l\'Ex\xc3\xa8rcit Roig que havien alliberat la regi\xc3\xb3 del mandat nazi, el 1945 es quedaren a lloc per assegurar la creaci\xc3\xb3 de r\xc3\xa8gims pro-sovi\xc3\xa8tics a l\'Europa Oriental i per formar un coix\xc3\xad de seguretat per protegir el territori sovi\xc3\xa8tic davant d\'un atac provinent de l\'Europa Occidental, el temor hist\xc3\xb2ric rus. A m\xc3\xa9s, van tenir el suport de l\'NKVD per tal de suprimir la resist\xc3\xa8ncia occidental ucra\xc3\xafnesa (1941-1955). Les tropes sovi\xc3\xa8tiques, incloent el 39\xc3\xa8 Ex\xc3\xa8rcit van quedar-se a Port Arthur i a Dalian, a la costa nord-est xinesa fins al 1955, cedint-se el seu control finalment al nou govern comunista xin\xc3\xa8s.\n_START_SECTION_\nOrganitzaci\xc3\xb3\n_START_PARAGRAPH_\nA l\'inici de la seva creaci\xc3\xb3, l\'Ex\xc3\xa8rcit Roig funcion\xc3\xa0 com una formaci\xc3\xb3 volunt\xc3\xa0ria, sense ins\xc3\xadgnies ni rangs. Els oficials eren escollits mitjan\xc3\xa7ant eleccions democr\xc3\xa0tiques. Per\xc3\xb2 un decret del 29 de maig de 1918 impos\xc3\xa0 el servei militar per als homes d\'entre 18 i 40 anys. Per realitzar aquestes immenses lleves, els bolxevics formaren comissariats militars regionals(voiennii komissariat, abreujat voienkomat), que van existir a R\xc3\xbassia fins al 2006 amb el mateix objectiu i el mateix nom. Els comissariats militars, per\xc3\xb2, no han de ser confosos amb la instituci\xc3\xb3 dels comissaris pol\xc3\xadtics militars._NEWLINE_A mitjans de la d\xc3\xa8cada de 1920 s\'introdu\xc3\xad el principi territorial de funcionament de l\'Ex\xc3\xa8rcit Roig. En cada regi\xc3\xb3, els homes f\xc3\xadsicament aptes eren cridats per realitzar un servei militar actiu en unitats territorials per un per\xc3\xadode de 5 anys, que formaven la meitat de les forces de l\'Ex\xc3\xa8rcit Roig. El primer per\xc3\xadode de crida era de 3 mesos, amb un mes de servei anual posteriorment. Un quadre regular donava un nucli estable. El 1925 aquest sistema prove\xc3\xad 46 de les 77 divisions d\'infanteria i una de les onze de cavalleria. La resta d\'unitats consistien en oficials regulars i personal allistat que servien durant dos anys. Aquest sistema territorial va ser finalment abolit, amb totes les formacions convertides a divisions regulars entre 1937 i 1938._NEWLINE_Sota la campanya de Stalin vers la mecanitzaci\xc3\xb3, l\'Ex\xc3\xa8rcit Roig form\xc3\xa0 la seva primera unitat mecanitzada el 1930. La 1a Brigada Mecanitzada consistia en un regiment de tancs, un regiment d\'infanteria mecanitzada i batallons d\'artilleria i reconeixement. Des d\'aquest t\xc3\xadmid inici, els sovi\xc3\xa8tics serien els primers en tota la hist\xc3\xb2ria en crear formacions cuirassades a nivell operatiu, l\'11\xc3\xa8 i el 45\xc3\xa8 Cossos Mecanitzats, el 1932. Aquestes eren formacions de tancs pesats amb tropes de combat de suport, de manera que poguessin funcionar en zones de rereguarda enemiga sense suport d\'altres fronts._NEWLINE_Impressionats per la campanya alemanya contra Fran\xc3\xa7a el 1940, el Comissariat del Poble de Defensa (NKO) orden\xc3\xa0 la creaci\xc3\xb3 de 9 cossos mecanitzats el 6 de juliol de 1940. Entre febrer i mar\xc3\xa7 de 1941 s\'orden\xc3\xa0 la creaci\xc3\xb3 de 12 m\xc3\xa9s, totes elles majors que les de Tukhatxevski. Encara que el 29\xc3\xa8 Cos Mecanitzat de l\'Ex\xc3\xa8rcit Roig tenia fins a 29.899 tancs sobre el paper el 1941, es demostr\xc3\xa0 que nom\xc3\xa9s era un tigre de paper. Ens aquells moments nom\xc3\xa9s hi havia 17.000 tancs disponibles, a m\xc3\xa9s que moltes unitats estaven mancades d\'entrenament. La pressi\xc3\xb3 creada sobre les f\xc3\xa0briques i els planificadors militars perqu\xc3\xa8 mostressin xifres de producci\xc3\xb3 tamb\xc3\xa9 comport\xc3\xa0 que la majoria dels vehicles blindats fossin models obsolets, als quals els mancaven les peces de recanvi i equipament de suport, i dels que tres quartes parts dels quals estaven necessitats d\'un gran manteniment. El 22 de juny de 1941, en el moment de la invasi\xc3\xb3 alemanya de la Uni\xc3\xb3 Sovi\xc3\xa8tica nom\xc3\xa9s hi havia disponibles 1.475 tancs T-34 i KV a l\'Ex\xc3\xa8rcit Roig, els quals estaven dispersos per tot el front per donar suport local. En perspectiva, el 3r Cos Mecanitzat a Litu\xc3\xa0nia estava format per 460 tancs, dels quals nom\xc3\xa9s 109 eren els nous KV-1 i T-34s. Aquest cos seria un dels pocs afortunats al disposar d\'una xifra substancial dels nous tancs. En canvi, el 4t Ex\xc3\xa8rcit disposava de 520 tancs, tot ells del model obsolet T-26, havent-se d\'enfrontar a 1.031 tancs mitjans moderns. Aquest problema era extensiu a tot l\'Ex\xc3\xa8rcit Roig, i jugaria un paper crucial a les derrotes inicials de l\'Ex\xc3\xa8rcit Roig davant les tropes alemanyes el 1941.\n_START_SECTION_\nPersonal\n_START_PARAGRAPH_\nLes autoritats sovi\xc3\xa8tiques assignaren a cadascuna de les unitats de l\'Ex\xc3\xa8rcit Roig un comissari pol\xc3\xadtic, o politruk, qui tenia autoritat per a anul\xc2\xb7lar les decisions dels comandants de les unitats si considerava que anaven contra els principis del Partit Comunista. Si b\xc3\xa9 aix\xc3\xb2 es tradu\xc3\xad en un comandament ineficient, el lideratge del Partit considerava necessari el control pol\xc3\xadtic sobre el militar, a mesura que l\'Ex\xc3\xa8rcit disposava de m\xc3\xa9s i m\xc3\xa9s oficials experimentats del per\xc3\xadode tsarista pre-revolucionari. Aquest sistema s\'abol\xc3\xad el 1925, quan ja hi havia prou oficials comunistes preparats i ja no es va veure com a necess\xc3\xa0ria l\'exist\xc3\xa8ncia d\'alg\xc3\xba que confirm\xc3\xa9s totes les ordres.\n_START_SECTION_\nComponents\n_START_PARAGRAPH_\nL\'Ex\xc3\xa8rcit Roig comptava amb el reclutament pel servei militar obligatori temporal, basat en les lleis de servei de Tota la Uni\xc3\xb3 de 1925 i 1939 durant les primeres d\xc3\xa8cades de la Uni\xc3\xb3 Sovi\xc3\xa8tica. D\'acord amb la llei de servei de 1949, el termini era de 3 anys a les forces terrestres (i de 4 anys a la Marina. La darrera llei de servei militar, de 196, redu\xc3\xad el per\xc3\xadode de servei de 3 a 2 anys a les forces de terra (i de 4 a 3 anys a la Marina). A partir de llavors s\'establ\xc3\xad una tria dues vegades l\'any, al maig i al novembre, substituint el sistema de sorteig anual. Aquest sistema era administrat pels milers de comissariats militars (\xd0\xb2\xd0\xbe\xd0\xb5\xd0\xbd\xd0\xbd\xd1\x8b\xd0\xb9 \xd0\xba\xd0\xbe\xd0\xbc\xd0\xb8\xd1\x81\xd1\x81\xd0\xb0\xd1\x80\xd0\xb8\xd0\xb0\xd1\x82, \xd0\xb2\xd0\xbe\xd0\xb5\xd0\xbd\xd0\xba\xd0\xbe\xd0\xbc\xd0\xb0\xd1\x82 (voienkomat)) establerts per tota la Uni\xc3\xb3 Sovi\xc3\xa8tica. Entre gener i maig de cada any, tots els nois sovi\xc3\xa8tics havien de presentar-se al voienkomat local per avaluar-se pel servei militar, arran d\'una s\xc3\xa8rie de convocat\xc3\xb2ries basades en les llistes de totes les escoles i empreses de la zona. El voienkomat treballava amb aquestes quotes amb uns enviats del departament de l\'Estat Major General, que especificaven com es requeria que fossin els nous reclutes per a cadascuna de les branques i serveis de les Forces Armades. Els nous reclutes eren recollits per un oficial de la seva futura unitats, i normalment enviats en tren per tot el pa\xc3\xads. A la seva arribada, comen\xc3\xa7aven el curs dels Nous Soldats, i passaven a formar part del sistema del mandat superior, conegut com a dedovixtxina (mandat dels avis). Nom\xc3\xa9s hi havia un nombre molt redu\xc3\xaft de sots-oficials professionals, i la majoria dels sots-oficials eren reclutes que havien rebut cursos espec\xc3\xadfics de 6 mesos de durada en una divisi\xc3\xb3 d\'entrenament per tal de preparar-los per comandar escamots o tripulacions, o per a exercir com a sergents de secci\xc3\xb3. Aquests sots-oficials reclutes tenien com a refor\xc3\xa7 els paprorixtxik, oficials t\xc3\xa8cnics creats durant la d\xc3\xa8cada de 1960 per donar suport a la major varietat d\'habilitats i coneixements necessaris per a l\'armament modern.\n_START_SECTION_\nArmament i equipament\n_START_PARAGRAPH_\nLa Uni\xc3\xb3 Sovi\xc3\xa8tica va expandir la seva ind\xc3\xbastria armament\xc3\xadstica com a part del programa d\'industrialitzaci\xc3\xb3 de Stalin durant les d\xc3\xa8cades de 1920 i 1930._NEWLINE_Entre els tancs sovi\xc3\xa8tics m\xc3\xa9s notables trobem el T-34, el T-54, el T-55, el T-62, el T-64, el T-72 i el T-80, aix\xc3\xad com les variants post-sovi\xc3\xa8tiques del T-72 i del T-80 com el T-90 o el T-84. Entre les armes petites usades durant la II Guerra Mundial s\'inclouen, per exemple, el fusell Mosin-Nagant, que es podia ser usat pels franctiradors, o la metralladora PPX. Per\xc3\xb2, durant el final de la d\xc3\xa8cada de 1970 i fins a la dels 70, la principal arma d\'infanteria era el AKM, derivat del AK-47, seguit pel AK-74, aix\xc3\xad com diverses metralladores.\n_START_SECTION_\nMancances de material\n_START_PARAGRAPH_\nA l\'inici de la Gran Guerra Patri\xc3\xb2tica, l\'Ex\xc3\xa8rcit Roig despleg\xc3\xa0 un armament excel\xc2\xb7lent, especialment artilleria i tancs. El tanc pesat KV-1 i el mitj\xc3\xa0 T-34 van deixar desfasats la majoria dels blindatges de la Wehrmacht fins al 1943, per\xc3\xb2 el 1941, la majoria d\'unitats sovi\xc3\xa8tiques usaven models antics. La For\xc3\xa7a A\xc3\xa8ria Roja, encara que equipada amb avions relativament moderns, realitz\xc3\xa0 una pobre actuaci\xc3\xb3 contra la Luftwaffe. El velo\xc3\xa7 progr\xc3\xa9s dels atacs aeris i terrestres alemanys sobre el territori sovi\xc3\xa8tic van fer que la log\xc3\xadstica sovi\xc3\xa8tica va ser tremendament dif\xc3\xadcil, a causa que molts dip\xc3\xb2sits i la major part de la ind\xc3\xbastria manufacturera estaven a la meitat occidental del pa\xc3\xads, veient-se obligats a traslladar-la a corre-cuita a l\'est dels Urals. Fins llavors, l\'Ex\xc3\xa8rcit Roig es vei\xc3\xa9 sovint obligat a improvisar o a anar al combat sense armament, vehicles o equipament. Al final de la Segona Guerra Mundial, l\'Ex\xc3\xa8rcit Roig era el major ex\xc3\xa8rcit del m\xc3\xb3n en tota la hist\xc3\xb2ria, posseint m\xc3\xa9s tancs i artilleria, aix\xc3\xad com soldats experimentats, comandants i estat major que tota la resta combinada de forces participants. Per aquest motiu, el Comit\xc3\xa8 de Caps d\'Estat Major brit\xc3\xa0nic rebutj\xc3\xa0 com a impossible de realitzar l\'operaci\xc3\xb3 Impensable (1945) de Primer Ministre Churchill per retirar del poder el govern de Stalin, expulsant l\'Ex\xc3\xa8rcit Roig d\'Europa i destruint la Uni\xc3\xb3 Sovi\xc3\xa8tica.\n_START_SECTION_\nCrims de guerra\n_START_PARAGRAPH_\nL\'Ex\xc3\xa8rcit Roig don\xc3\xa0 suport sovint a l\'NKVD, una de les funcions del qual era la implementaci\xc3\xb3 de la repressi\xc3\xb3 pol\xc3\xadtica. La funci\xc3\xb3 principal de l\'NKVD era protegir la seguretat de l\'Estat de la Uni\xc3\xb3 Sovi\xc3\xa8tica, realitzant-se mitjan\xc3\xa7ant una repressi\xc3\xb3 pol\xc3\xadtica a gran escala contra els enemics de classe. Com a for\xc3\xa7a dedicada a la seguretat interior i a la vigil\xc3\xa0ncia dels gulags, les tropes de l\'interior van participar tant en la repressi\xc3\xb3 pol\xc3\xadtica com en els crims de guerra durant els per\xc3\xadodes d\'hostilitats militars durant tota la hist\xc3\xb2ria de la Uni\xc3\xb3 Sovi\xc3\xa8tica. En particular, eren els responsables del manteniment dels Gulags i de portar a terme les deportacions massives i els reassentaments for\xc3\xa7osos de diversos grups \xc3\xa8tnics que el r\xc3\xa8gim sovi\xc3\xa8tic presumia com a hostils a la seva pol\xc3\xadtica i que podrien col\xc2\xb7laborar amb l\'enemic (els txetxens, els t\xc3\xa0rtars de Crimea o els coreans, per exemple.)_NEWLINE_Durant la Segona Guerra Mundial l\'NKVD realitz\xc3\xa0 diverses execucions massives de presoners a l\'Europa Oriental, principalment a Est\xc3\xb2nia, Let\xc3\xb2nia, Pol\xc3\xb2nia, Litu\xc3\xa0nia, Romania, Ucra\xc3\xafna i en altres zones de la Uni\xc3\xb3 Sovi\xc3\xa8tica a mesura que l\'Ex\xc3\xa8rcit Roig es retirava despr\xc3\xa9s de la invasi\xc3\xb3 alemanya el 1941. Es calcula que el total de v\xc3\xadctimes va ser de 100.000. Hi ha nombroses acusacions de crims de guerra comesos per les forces armades sovi\xc3\xa8tiques, especialment contra els aviadors de la Luftwaffe capturats durant les fases inicials de la guerra. Les tropes de l\'NKVD van participar en combat al costat de les tropes de l\'Ex\xc3\xa8rcit Roig, encarregant-se habitualment de la seguretat de les zones de rereguarda, funcionant com a unitats de bloqueig. Als territoris ocupats, l\'NKVD port\xc3\xa0 a terme detencions en massa, deportacions i execucions. Els objectius inclo\xc3\xafen els membres dels moviments de resist\xc3\xa8ncia no comunistes, com l\'UPA a Ucra\xc3\xafna, els antics soldats de les Waffen-SS i els Germans del Bosc als estats b\xc3\xa0ltics o l\'Armia Krajowa polon\xc3\xa8s. L\'NKVD s\'encarreg\xc3\xa0 de l\'execuci\xc3\xb3 de molts oficials polonesos presoners el 1939-41._NEWLINE_Els batallons de destrucci\xc3\xb3 sovi\xc3\xa8tics van rebre m\xc3\xa0niga \xc3\xa0mplia de les autoritats sovi\xc3\xa8tiques per executar sum\xc3\xa0riament qualsevol persona sospitosa. Milers de persones, incloent una gran proporci\xc3\xb3 de dones i nens, van ser morts, amb dotzenes de pobles, escoles i edificis p\xc3\xbablics cremats._NEWLINE_Despr\xc3\xa9s d\'aturar la invasi\xc3\xb3 alemanya de la Uni\xc3\xb3 Sovi\xc3\xa8tica, les tropes sovi\xc3\xa8tiques penetraren a Alemanya, Romania i Hongria a l\'invern de 1944. Els soldats sovi\xc3\xa8tics sovint executaren als soldats alemanys capturats o que s\'estaven rendint. Hi ha un gran nombre de testimonis de crims de guerra comesos pels sovi\xc3\xa8tics (violacions, saqueigs i assassinats de civils). Tant a la Uni\xc3\xb3 Sovi\xc3\xa8tica com a la R\xc3\xbassia actual, els llibres sobre la Gran Guerra Patri\xc3\xb2tica aquests crims de guerra s\xc3\xb3n generalment omesos._NEWLINE_Els crims de guerra de les forces armades sovi\xc3\xa8tiques contra els civils i els presoners de guerra als territoris ocupats per la Uni\xc3\xb3 Sovi\xc3\xa8tica entre 1939 i 1941 (la Ucra\xc3\xafna occidental, els estats B\xc3\xa0ltics i Bessar\xc3\xa0bia a Romania), aix\xc3\xad com els crims de guerra comesos entre 1944 i 1945 han estat molt presents en la consci\xc3\xa8ncia d\'aquests pobles des de llavors. Des de la dissoluci\xc3\xb3 de la Uni\xc3\xb3 Sovi\xc3\xa8tica s\'ha realitzat una discussi\xc3\xb3 m\xc3\xa9s sistem\xc3\xa0tica, encara que localment controlada, de tots aquests fets. Aquests fets tamb\xc3\xa9 van tenir lloc als territoris ocupats per les forces sovi\xc3\xa8tiques a Manx\xc3\xbaria i a les illes Kurils despr\xc3\xa9s que la Uni\xc3\xb3 Sovi\xc3\xa8tica es neg\xc3\xa0 a renovar el seu pacte de neutralitat amb Jap\xc3\xb3 a l\'agost de 1945.'